Komisijos reglamentas (EB) Nr. 38/1999
1999 m. sausio 8 d.
papildantis Reglamento (EB) Nr. 2400/96 dėl tam tikrų pavadinimų įtraukimo į Reglamente (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos numatytą "Saugomų kilmės vietos nuorodų ir saugomų geografinių nuorodų registrą" priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 14 d. Tarybos reglamentą (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos [1] su paskutiniais pakeitimais, padarytais Reglamentu (EB) Nr. 1068/97 [2], ypač į jo 7 straipsnio 5 dalies b punktą,
kadangi pagal Reglamento (EEB) Nr. 2081/92 5 straipsnį Prancūzija Komisijai pateikė paraišką dėl pavadinimo užregistravimo kilmės vietos nuoroda;
kadangi pagal to reglamento 6 straipsnio 1 dalį nustatyta, kad ši paraiška atitinka minėtą reglamentą, visų pirma joje pateikta visa pagal to reglamento 4 straipsnį reikalaujama informacija;
kadangi šį pavadinimą išspausdinus Europos Bendrijų oficialiajame leidinyje [3], Komisija gavo pagal šio reglamento 7 straipsnį pateiktą protestą dėl šio reglamento priede pateikto pavadinimo; kadangi nustatyta, kad šis protestas yra tinkamai pagrįstas ir todėl priimtinas;
kadangi pagal minėto reglamento 7 straipsnio 5 dalį Komisija paragino suinteresuotas valstybes nares susitarti; kadangi susitarimas nebuvo pasiektas, ir todėl Komisija privalo priimti sprendimą dėl šio pavadinimo užregistravimo;
kadangi Komisija nuodugniai apsvarstė faktinę painiavos tikimybę;
kadangi paaiškėjo, kad faktiškai nėra painiavos tikimybės, susijusios su Rocamadour pavadinimu ir taip pavadintu produktu bei Romadur pavadinimu ir taip pavadintu produktu, tikimybės; kadangi, nors abu produktai yra sūriai, juos nesunku atskirti pagal išorės požymius ir rūšį; kadangi Rocamadour yra mažas labai minkštas ožkos pieno sūris su natūralia vagota šiek tiekaksomine sūrio žieve, baltos, pereinančios į kreminę spalvos ir mažo, plono, apie 35 gramus sveriančio disko formos; kadangi Romadur yra minkštas karvės pieno sūris su gelsvai ruda, pereinančia į rausvą odele, paprastai stačiakampės arba kubo formos ir sveria 80-180 gramų;
kadangi todėl galima leisti ir toliau vartoti Romadur pavadinimą;
kadangi dėl to Rocamadour pavadinimą reikėtų įrašyti į "Saugomų kilmės vietos nuorodų ir saugomų geografinių nuorodų registrą" kaip Bendrijoje saugomą kilmės vietos nuorodą;
kadangi šio reglamento priedas papildo Komisijos reglamento (EB) Nr. 2400/96 [4] su paskutiniais pakeitimais, padarytais Reglamentu (EB) Nr. 2784/98 [5], priedą;
kadangi šiame reglamente numatytos priemonės atitinka Geografinių nuorodų ir kilmės vietos nuorodų reguliavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento priede pateiktu pavadinimu papildomas Reglamento (EB) Nr. 2400/96 priedas ir į Reglamento (EEB) Nr. 2081/92 6 straipsnio 3 dalyje numatytą "Saugomų kilmės vietos nuorodų ir saugomų geografinių nuorodų registrą" jis įrašomas kaip saugoma kilmės vietos nuoroda (SKVN).
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. sausio 8 d.